b'\n_START_ARTICLE_\nJohann Strauss nuorempi\n_START_SECTION_\nLapsuus ja nuoruus\n_START_PARAGRAPH_\nJohann Strauss nuorempi oli wienil\xc3\xa4isen muusikkosuvun tunnetuin j\xc3\xa4sen. Muita sukuun kuuluvia s\xc3\xa4velt\xc3\xa4ji\xc3\xa4 olivat h\xc3\xa4nen is\xc3\xa4ns\xc3\xa4 Johann Strauss vanhempi, nuoremmat veljens\xc3\xa4 Josef ja Eduard sek\xc3\xa4 Eduardin poika Johann Strauss III. (Saksalainen s\xc3\xa4velt\xc3\xa4j\xc3\xa4 Richard Strauss, joka my\xc3\xb6s s\xc3\xa4velsi joitakin valsseja, ja wienil\xc3\xa4isoperettien s\xc3\xa4velt\xc3\xa4j\xc3\xa4 Oscar Strauss eiv\xc3\xa4t olleet sukua Johann Straussille.)_NEWLINE_Johann-poikansa syntym\xc3\xa4n aikaan vanhempi Johann Strauss oli jo huomattava tanssis\xc3\xa4velt\xc3\xa4j\xc3\xa4, joka oli juuri perustanut oman orkesterinsa. Koska h\xc3\xa4n tiesi, ettei muusikon el\xc3\xa4m\xc3\xa4 ollut aina ruusuilla tanssimista, h\xc3\xa4n halusi poikiensa pysyv\xc3\xa4n erossa musiikista ja hankkiutuvan turvallisiin ammatteihin. Vanhimmalle pojalleen h\xc3\xa4n oli suunnitellut pankkiirin uraa. \xc3\x84itins\xc3\xa4 avulla pojat pystyiv\xc3\xa4t kuitenkin opiskelemaan salaa viulunsoittoa ja my\xc3\xb6hemmin s\xc3\xa4velt\xc3\xa4mist\xc3\xa4. Kun vanhempi Johann Strauss hylk\xc3\xa4si perheens\xc3\xa4 1842, h\xc3\xa4nen poikansa saattoivat lopulta omistautua vapaasti musiikille._NEWLINE_Nuorempi Johann Strauss esiintyi ensi kerran orkesterinjohtajana vuonna 1844, ja seuraavana vuonna h\xc3\xa4n perusti oman tanssiorkesterin, joka kilpaili suosiosta h\xc3\xa4nen is\xc3\xa4ns\xc3\xa4 orkesterin kanssa. Samoihin aikoihin h\xc3\xa4n julkaisi ensimm\xc3\xa4iset s\xc3\xa4vellyksens\xc3\xa4. Is\xc3\xa4ns\xc3\xa4 kuoleman j\xc3\xa4lkeen 1849 h\xc3\xa4n yhdisti orkesterit saavuttaen siten kiistattoman valta-aseman wienil\xc3\xa4isess\xc3\xa4 tanssimusiikissa. H\xc3\xa4nen veljens\xc3\xa4 Josef ja Edvard johtivat samaa orkesteria vuorotellen h\xc3\xa4nen kanssaan.\n_START_SECTION_\nValssikuningas\n_START_PARAGRAPH_\nSeuraavien vuosikymmenten aikana Straussin \xe2\x80\x93 joka ei koskaan itse tanssinut \xe2\x80\x93 maine \xe2\x80\x9dvalssikuninkaana\xe2\x80\x9d kasvoi jatkuvasti. H\xc3\xa4n s\xc3\xa4velsi tuotteliaasti uusia valsseja, polkkia, galoppeja ja marsseja ja teki niit\xc3\xa4 tunnetuiksi my\xc3\xb6s ulkomaankiertueillaan, jotka ulottuivat naapurimaiden lis\xc3\xa4ksi Ven\xc3\xa4j\xc3\xa4lle ja Englantiin asti. Viimeist\xc3\xa4\xc3\xa4n menestyksek\xc3\xa4s Yhdysvaltain kiertue 1872 toi h\xc3\xa4nelle niin maailmanlaajuisen kuuluisuuden kuin sen ajan eurooppalaiselle muusikolle oli mahdollista. Straussin ehtym\xc3\xa4t\xc3\xb6n melodinen kekseli\xc3\xa4isyys takasi h\xc3\xa4nen s\xc3\xa4vellyksilleen kaikkien kansanluokkien suosion. Vakavat s\xc3\xa4velt\xc3\xa4j\xc3\xa4t kuten Richard Wagner, Giuseppe Verdi ja Johannes Brahms (ja my\xc3\xb6hemmin Richard Strauss ja Arnold Sch\xc3\xb6nberg) tunnustivat h\xc3\xa4nen neroutensa. Brahms oli my\xc3\xb6s h\xc3\xa4nen hyv\xc3\xa4 yst\xc3\xa4v\xc3\xa4ns\xc3\xa4._NEWLINE_Strauss meni naimisiin 1862 laulajatar Henrietta (Jetty) Treffzin kanssa, jonka innostava vaikutus edisti h\xc3\xa4nen s\xc3\xa4vellystens\xc3\xa4 taiteellisen laadun voimakasta nousua. H\xc3\xa4nen valssiensa esikuvana oli h\xc3\xa4nen is\xc3\xa4ns\xc3\xa4 ja Joseph Lannerin luoma yksinkertainen ketjuvalssityyppi, jossa valssis\xc3\xa4velm\xc3\xa4t seurasivat toisiaan ennalta-arvattavan kaavan mukaan, mutta h\xc3\xa4n kehitti sit\xc3\xa4 monipuolisempaan suuntaan. 1860-luvun lopulla syntyiv\xc3\xa4t monet h\xc3\xa4nen hienoimmista valsseistaan, sellaiset kuin \xe2\x80\x9dGeschichten aus dem Wienerwald\xe2\x80\x9d (Wienerwaldin tarinoita), \xe2\x80\x9dK\xc3\xbcnstler-Leben\xe2\x80\x9d (Taiteilijael\xc3\xa4m\xc3\xa4\xc3\xa4), \xe2\x80\x9dWein, Weib und Gesang\xe2\x80\x9d (Viini, laulu ja naiset) ja kuuluisin kaikista valsseista, \xe2\x80\x9dAn der sch\xc3\xb6nen, blauen Donau\xe2\x80\x9d (Tonava kaunoinen)._NEWLINE_Strauss oli kuitenkin kiinnostunut my\xc3\xb6s n\xc3\xa4ytt\xc3\xa4m\xc3\xb6musiikin s\xc3\xa4velt\xc3\xa4misest\xc3\xa4, ja 1871 esitettiin Wieniss\xc3\xa4 h\xc3\xa4nen ensimm\xc3\xa4inen operettinsa Indigo und die vierzig R\xc3\xa4uber. Sen menestys j\xc3\xa4i v\xc3\xa4h\xc3\xa4iseksi, mutta h\xc3\xa4nen kolmas operettinsa Lepakko (Die Fledermaus, 1874) saavutti v\xc3\xa4litt\xc3\xb6m\xc3\xa4n suursuosion ja siit\xc3\xa4 on tullut kaikkein suosituin wienil\xc3\xa4isoperetti. Straussin toinen n\xc3\xa4ytt\xc3\xa4m\xc3\xb6musiikillinen mestariteos on operetti Mustalaisparoni (Der Zigeunerbaron, 1885), josta oli alun perin tarkoitus tulla ooppera. Sen muuttuminen operetiksi kesken s\xc3\xa4vellysty\xc3\xb6n saattoi olla onnekas k\xc3\xa4\xc3\xa4nne, sill\xc3\xa4 Straussin ainoa ooppera Ritter P\xc3\xa1sm\xc3\xa1n (1891) tyrm\xc3\xa4ttiin t\xc3\xa4ysin.\n_START_SECTION_\nViimeiset vuodet\n_START_PARAGRAPH_\nSuuren menestyksen ohella Strauss koki 1870-luvulla my\xc3\xb6s henkil\xc3\xb6kohtaisia vastoink\xc3\xa4ymisi\xc3\xa4. H\xc3\xa4nen \xc3\xa4itins\xc3\xa4 ja Josef-veljens\xc3\xa4 kuolivat 1870 ja h\xc3\xa4nen vaimonsa 1878. Selvit\xc3\xa4kseen j\xc3\xa4lkimm\xc3\xa4isest\xc3\xa4 iskusta Strauss meni pian naimisiin paljon nuoremman n\xc3\xa4yttelij\xc3\xa4n Angelika Dittrichin kanssa, mutta t\xc3\xa4m\xc3\xa4 avioliitto osoittautui ep\xc3\xa4onnistuneeksi ja j\xc3\xa4i lyhyeksi. Vuonna 1887 solmittu kolmas avioliitto Adele Deutschin kanssa oli onnellinen, joskin Strauss joutui sit\xc3\xa4 varten eroamaan katolisesta kirkosta ja luopumaan It\xc3\xa4vallan kansalaisuudesta, koska h\xc3\xa4n ei voinut saada avioeroa toisesta vaimostaan. Straussin kaikki avioliitot j\xc3\xa4iv\xc3\xa4t lapsettomiksi._NEWLINE_Kolmannesta vaimostaan Strauss sai samanlaisen innostavan tukijan kuin ensimm\xc3\xa4isest\xc3\xa4, ja viimeisin\xc3\xa4 vuosinaan h\xc3\xa4n jatkoi v\xc3\xa4sym\xc3\xa4tt\xc3\xa4 wienil\xc3\xa4isvalssin kehitt\xc3\xa4mist\xc3\xa4 yh\xc3\xa4 sinfonisempaan suuntaan. Monet h\xc3\xa4nen my\xc3\xb6h\xc3\xa4isist\xc3\xa4 valsseistaan kuten \xe2\x80\x9dKaiser-Walzer\xe2\x80\x9d (Keisarivalssi) ja Brahmsille omistettu \xe2\x80\x9dSeid umschlungen, Millionen\xe2\x80\x9d ovat yh\xc3\xa4 selvemm\xc3\xa4ss\xc3\xa4 m\xc3\xa4\xc3\xa4rin konserttivalsseja, joita ei ole tarkoitettu tanssittaviksi. Strauss pysyi aktiivisena my\xc3\xb6s n\xc3\xa4ytt\xc3\xa4m\xc3\xb6musiikin alalla, ja sairastuessaan kuolemaansa johtaneeseen keuhkokuumeeseen h\xc3\xa4n oli juuri s\xc3\xa4velt\xc3\xa4m\xc3\xa4ss\xc3\xa4 ensimm\xc3\xa4ist\xc3\xa4 balettiaan, joka j\xc3\xa4i keskener\xc3\xa4iseksi. Strauss haudattiin Wienin Keskushautausmaalle (Zentralfriedhof) Johannes Brahmsin ja Franz Schubertin v\xc3\xa4liin. Samalle hautausmaalle on haudattu my\xc3\xb6s Ludwig van Beethoven.'